Yurtdoshlarimiz Osiyo o‘yinlarida sakkiz g‘alabani qo‘lga kiritdi

Xitoyning Nankin shahrida bo‘lib o‘tgan o‘smirlar o‘rtasidagi II Osiyo o‘yinlarida O‘zbekiston sportchilari delegatsiyasi 1 ta oltin, 2 ta kumush va 5 ta bronza medallarini qo‘lga kiritib, yurtimizga qaytib keldi. Bu haqda Anons.uz xabar bermoqda.

II Osiyo o‘yinlari 45 mamlakatdan 17 yoshgacha bo‘lgan 2,6 mingdan ortiq sportchilarni jamladi. Musobaqalar sportning 16 turi bo‘yicha o‘tkazildi va 122 ta medallar o‘ynaldi.
O‘zbekistondan 64 nafar sportchilar tennis, stol tennisi, qilichbozlik, yengil atletika, suzish, dzyudo, og‘ir atletika, o‘q otish, taekvando va basketbol bo‘yicha davlatimiz bayrog‘ini himoya qildi.
Mazkur musobaqalarda dzyudochimiz Dostonbek Ro‘ziyev oltin medalga sazovor bo‘lib, o‘yin yulduziga aylandi. Shuningdek, O‘zbek dzyudo maktabining boshqa vakillari ham yaxshi natijaga erishdi. Ulug‘bek Otamurodov, Muhriddin Mirzayorov kumush medalga, Diyora Keldiyorova hamda Tursunposhsha Nurmetova esa bronza medallariga ega bo‘ldi.
Bundan tashqari, bronza medallari qatorini o‘q otish bo‘yicha Refat Girfanov, taekvondo bo‘yicha G‘anijon Xurilboyev va Dinoraxon Mamadibrohimova to‘ldirdi.
Agar bundan 4 yil avval Singapur shahrida o‘tkazilgan I Osiyo o‘yinlari tajribasini yodga olsak, bu yilgi muvaffaqiyatlar yaqqol ajralib turdi. O‘shanda 31 nafar sportchilardan iborat O‘zbekiston jamoasi 3 ta bronza medalini yurtimizga olib kelgan edi.